Her blir Thusha (5) skutt mens hun danser
Bilder fra overvåkingskameraene ble vist i retten i London i går. I dag har de gått landet rundt, og sjokkert britene. Den da fem år gamle Thusha Kamaleswaran er det yngste offeret for den økende bruken av skytevåpen i oppgjørene mellom britiske ungdomsgjenger. Bildene fanger øyeblikket der Thusha først står og leker og danser i onkelens butikk, Stockwell Food and Wine 29. februar i fjor. Så snur hun seg, og sammen med foreldrene går hun mot bråket ved inngangen. Sekunder senere er hun truffet av en kule i brystet. Mens de voksne trekker seg unna, blir jentungen liggende, før onkelen kommer til og løfter henne opp. Det stod om livet fortalte legene i retten, men etter å ha fått hjertet hennes til å slå igjen i ambulansen, ble hun reddet på sykehuset. Nå er hun lam, og moren Sharmila har gråtende fortalt hvor knust den lille jenta er over at hun aldri vil kunne følge drømmen hun hadde om å bli danser. Nathaniel Grant (21) avfyrte to skudd inn i butikken, fordi to tenåringer fra en rivaliserende gjeng hadde tatt tilflukt der inne etter å ha blitt jaget på BMX-sykler. Det andre skuddet traff en annen kunde, Roshan Selvakumar, 35 i ansiktet, men han overlevde utrolig nok. Grant er nå funnet skyldig i skytingen, sammen med Anthony McCalla (20) og Kazeem Kolawole (19). De er også funnet skyldige i drapsforsøk på gjengmedlemmet de forsøkte å treffe. Det forventes nå at de tre får strenge straffer. Grant og Kolawole nektet straffskyld, og McCalla var den eneste som forklarte seg i retten. Han vedgikk å ha deltatt, men hevdet han trodde han skulle være med på å rane en hasjselger, og ikke ante at det ville ende i en skyting. Men bilder fra et overvåkingskamera i en park i nærheten viser hvordan de tre unge mennene øver på å sykle forbi og skyte rett før hendelsen. De tre tilhørte gjengen GAS, «Guns And Shanks» fra Brixton, mens gjengmedlemmet de jaget til hørte gjengen ABM, «All About Money». Da VG besøkte Stockwell rett etter skyteepisoden i slutten av mars i fjor, fortalte etterforskningsleder Tony Boughton i Metropolitan Police at han hadde god tro på at guttene ville bli avslørt av overvåkingskameraer. Andre gjengmedlemmer forsøkte å skremme naboer fra å vitne, men de tre ble likevel identifisert. Stockwell er et område med mange beboere fra karibiske og afrikanske land, mens de fleste av butikkeierne er fra sørasiatiske land. Bydelen har flest skyteepisoder i Storbritannia, og politiet kjenner til mer enn femti gjenger. VG fikk i fjor opplyst at over 60 skytevåpen og et like høyt antall kopivåpen ble beslaglagt i årets tre første måneder. I januar i fjor ble en 13 år gammel gutt arrestert for å ha avfyrt flere skudd under en fest. En 14-åring ble truffet i beinet, og det endte i en slåsskamp der en 18-åring ble stukket ned.
Her danser lille Thusha (5) i onkelens butikk, rett før hun blir skutt i et gjengoppgjør.